बाइक सवार गिरे, 1 की मौत दो घायल
धमतरी | रविवार रात लगभग 12.30 बजे बेकाबू बाइक अनियंत्रित होकर सड़क किनारे पेड़ से टकरा गई। हादसे में एक युवक की मौत हो गई, जबकि दो युवक गंभीर रुप से घायल हो गए। घटना के बाद एक घायल युवक घंटेभर फेंसिंग तार में फंसा रहा, जिसे मौके पर पहुंची 108 संजीवनी एंबुलेंस कर्मचारियों ने निकालकर उपचार के लिए जिला अस्पताल पहुंचाया। केरेगांव थाना प्रभारी वेदवती दरियो ने बताया कि तीनों शराब के नशे में धुत थे। केरेगांव पुलिस के अनुसार ग्राम बनबगौद निवासी प्रदीप(28) पिता टोमन साहू, पारसराम कमार (27) व देवधर ध्रुव तीनों बाइक सीजी 05 वी 8494 से धमतरी आए थे। रात 12.30 बजे वापस लौटते वक्त बनबगौद मोड़ पर सत्संग भवन के पास उनकी बाइक का बैलेंस बिगड़ा और पेड़ से जा टकराई।
घायल पारसराम कमार फेंसिंग तार में बुरी तरह से फंस गया था। उसे निकालने के लिए लोगों को घंटेभर मशक्कत करनी पड़ी। तीनों युवकों के सिर पर गंभीर चोंटें आई थी। जिला अस्पताल लाते समय प्रदीप साहू की मौत हो गई, जबकि पारसराम कमार को रायपुर रेफर किया गया। देवधर का उपचार जिला अस्पताल में चल रहा है।
मौके पर पहुंची संजीवनी एंबुलेंस ने सभी को जिला अस्पताल पहुंचाया।
hin_Deva hin_Deva hin_Deva hin_Deva